section_heading: Priča
paragraph_text: Ubrzo Johnny od Stubbsa saznaje da se Billy Grey uključio u program zaštite svjedoka i da se sprema otkriti podatke o djelatnostima kluba. Zajedno s posljednjim članovima zainteresiranima i sposobnima za borbu, Terryjem i Clayem, Johnny se uputi do kaznionice u koju njih trojica provale, uzrokujući pobunu u zatvoru. Johnny ubija Billyja pucnjem u vrat, te se zajedno s Terryjem i Clayem vrati do kuće kluba. Kad vide u kakvom im je stanju kuća, poliju je benzinom, izađu van zajedno s članom invalidom Angusom Martinom i zapale ju. Uskoro Johnny uvidi kako "nije predsjednik ničega osim tri člana i spaljene kuće kluba" te odluči odustati od života kriminalca te postati legitiman bajker. Prekine odnose sa Stubbsom, cinično mu zaželivši sreću u korumpiranom političkom životu, te s Ashley (za koju kaže da uništi živote svakomu s kojim ima ikakve veze), koja je krenula na odvikavanje od droge (međutim, kasnije će se pokazati kako joj odvikavanje nije uspjelo te je u GTA V, pet godina kasnije, Ashley još teža ovisnica).